钦定古今图书集成/明伦汇编/官常典/第183卷 > 王䜣
## 钦定古今图书集成/明伦汇编/官常典/第183卷 > 王䜣

按《汉书》本传：“䜣，济南人也。以郡县吏积功稍迁为被
阳令。武帝末，军旅数发，郡国盗贼群起，绣衣御史暴
胜之使持斧逐捕盗贼，以军兴从事，诛二千石以下。
胜之过被阳，欲斩䜣，䜣已解衣伏质，仰言曰：‘使君颛
杀生之柄，威震郡国，今复斩一䜣，不足以增威，不如
时有所宽，以明恩贷，令尽死力’。”胜之壮其言，贳不诛，
因与䜣相结，厚胜之。使还荐䜣，征为右辅都尉，守右
扶风。上数出幸安定、北地，过扶风，宫馆驰道修治，供
张办。武帝嘉之，驻车拜䜣为真。视事十馀年，昭帝时
为御史大夫，代车千秋为丞相，封宜春侯。明年薨，谥
曰敬侯。子谭嗣，以列侯与谋废昌邑王立宣帝，益封
三百户。薨，子咸嗣。王莽妻即咸女。莽篡位，宜春氏以
外戚宠。自䜣传国至元孙，莽败乃绝。